Il-Kummissjoni sodisfatta bil-ftehim politiku proviżorju dwar il-programm ambizzjuż u ġdid "l-UE għas-Saħħa" li ntlaħaq mill-Parlament Ewropew u mill-Kunsill. L-UE għas-Saħħa se jagħmel kontribut sinifikanti għall-irkupru ta' wara l-COVID-19 billi jagħmel lill-popolazzjoni tal-UE aktar f'saħħitha, isaħħaħ ir-reżiljenza tas-sistema tas-saħħa, u jippromwovi l-innovazzjoni fis-settur tas-saħħa. Se jgħin ukoll biex jimla l-lakuni li ħarġu fid-dieher mill-kriżi tal-COVID-19 u jiżgura li s-sistemi tas-saħħa tal-UE jkunu aktar f'saħħithom jekk iħabbtu wiċċhom ma' theddid tas-saħħa ġdid, bħala parti minn Unjoni Ewropea tas-Saħħa robusta fil-futur. Il-Viċi President għall-Promozzjoni tal-Istil ta' Ħajja Ewropew, Margaritis Schinas, stqarr: “Il-Ftehim proviżorju huwa prova oħra li l-Unjoni Ewropea tas-Saħħa qiegħda ssir realtà tanġibbli. Din hi t-tweġiba tagħna għall-Ewropej li jridu li l-Ewropa tkun ċentrali, u mhux aċċessorju, fejn jidħlu l-politiki tas-saħħa. Qegħdin nieħdu azzjoni konkreta għal aktar kooperazzjoni, aktar koordinament u biż-żgur aktar UE fis-saħħa b'mod ġenerali.” Stella Kyriakides, il-Kummissarju għas-Saħħa u s-Sikurezza Alimentari, stqarret: “Kuntenta immens bil-ftehim proviżorju rapidu tal-Parlament Ewropew u tal-Kunsill dwar l-aktar programm ta' finanzjament ambizzjuż għas-saħħa li qatt sar. B'€5.1 biljuni, l-UE għas-Saħħa se jgħin biex isaħħaħ l-istat ta' tħejjija tagħna għall-kriżijiet u l-ġestjoni tat-theddid transfruntier għas-saħħa, kif ukoll biex jirrinforza is-sistemi tal-kura tas-saħħa tal-UE b'mod ġenerali. L-UE għas-Saħħa jiftaħ kapitolu ġdid għall-politika tas-saħħa tal-UE, u jibgħat sinjal ċar lin-nies fl-Ewropa li s-saħħa pubblika hija l-prijorità tagħna u li smajna t-tħassib tagħhom.” L-UE għas-Saħħa se jkun ir-raba' u l-akbar Programm tas-Saħħa tal-UE mindu l-bidu tagħhom fl-2003, b'baġit speċifiku ta' €5.1 biljuni allokati lilu skont il-ftehim mill-Parlament Ewropew u mill-Kunsill dwar il-qafas finanzjarju pluriennali li jmiss. L-għan tal-UE għas-Saħħa hu li: Fl-ewwel snin tal-programm, se jkun hemm enfasi ċara fuq l-irkupru u r-reżiljenza, b'mod partikolari fit-tħejjija u r-rispons għall-pandemija. Barra minn hekk, ix-xogħol tal-Kummissjoni dwar il-prijoritajiet urġenti tas-saħħa se jiġi xprunat u estiż, bħall-inizjattivi b'suċċess bħan-Networks Ewropej ta' Referenza għal mard rari, il-ġlieda kontra l-kanċer, it-tnaqqis tal-għadd ta' infezzjonijiet reżistenti għall-antimikrobiċi u t-tkomplija tal-kooperazzjoni internazzjonali dwar it-theddid u l-isfidi għas-saħħa globali. Il-passi li jmiss Issa, il-Parlament Ewropew u l-Kunsill se japprovaw formalment it-testi legali. Ladarba jiġu adottati wkoll il-qafas finanzjarju pluriennali għall-2021–2027 u l-leġiżlazzjoni tan-Next Generation EU, u jispiċċa x-xogħol ta' tħejjija, il-Kummissjoni se tippreżenta programm ta' ħidma dettaljat għall-2021. La darba jiġi adottat, il-baġit fit-tul tal-UE, flimkien mal-inizjattiva tan-Next Generation EU, li hu strument temporanju mfassal biex jixpruna l-irkupru tal-Ewropa, se jkun l-akbar pakkett ta' stimolu li qatt ġie ffinanzjat mill-baġit tal-UE. Total ta' €1.8 triljun (fi prezzijiet tal-2018) se jgħin jibni mill-ġdid l-Ewropa ta' wara l-COVID-19. Se tkun Ewropa aktar ekoloġika, diġitali u reżiljenti. Għal aktar informazzjoni Finanzjament għall-UE għas-Saħħa Unjoni Ewropea tas-Saħħa